انا داخله لسه ولى تجارة انجليزى عايزه حضرتك تقولى المفروض اعمل ايه غير انى اذاكر دى ايه الكورسات غير الانجليزى المفروض اخدها يعنى ايه الخريطة الى امشى عليها :))
أولًا : باعتذر عن التأخير ، ما كانش معايا وقت اكتب فيه الأيام اللي فاتت.  ثانيًا : الكلام اللي جاي كله متعلق باللي داخلين تجارة إسكندرية ، اللي داخلين أي جامعة تانية يسألوا حد من جامعة تانية.  ثالثًا : يلا بينا ..  1- اللي داخل كلية التجارة بيبقى فاكرها كلية سهلة وغالبًا مش بتبقى رغبته الأولى.  الحقيقة أن كلية التجارة مش سهلة خالص ، لأ صعبة ومحتاجة مذاكرة.  حاول تتخلص من أحلامك القديمة وابدأ في الجديد بقى ، أيًا كان كنت عاوز تخش إيه ، حاليًا إنت في كلية تجارة ، في ناس صحابي أعرفهم قعدوا سنة كاملة يتأقلموا ودا غلط كبير.  الكلية حلوة وفيها علم ، وإن كانت مش بالمستوى المطلوب ، بس هي لذيذة يعني لغاية سنة 2 ع الأقل.  2- الحضور مهم ، مش عشان أنت في كلية مش بتهتم بالحضور ، يبقى ما تحضرش ، الحضور مهم وهتستفيد والله.  3- سنة أولى وتانية أهم سنتين في الكلية وبالذات سنة تانية ، استفيد منهم قدر الإمكان عشان هتندم في سنوات التخصص بعد كده لما ما تلاقيش تنوع المواد وحلاوتها زي ما كنت متعود في السابق.  4- اكتب محاضرتك بنفسك ، دي حاجة مهمة جدًا ، جدًا ، وما تكسلش ، هتيجي في أيام الامتحانات وهتبقى زي البرنس!  5- زي ما قلت قبل كده ، اللي يقفل نفسه على الكلية ، يبقى حكم على 4 سنين من حياته بالإعدام ، خد كورسات أونلاين في التوبيكس اللي بتاخدها ، هتلاقي نفسك بتفهم أحسن من زمايلك ، وفي نفس الوقت معلوماتك أقوى وأحدث ، وأنضف. 6- اسأل ع الدكاترة اللي داخلين لك قبل ما تتعرف عليهم ، واعرف طباعهم وشغلهم عامل إزاي عشان تعرف تتكيف وما تغلطش غلطات من سبقوك.  7- مالوش داعي تقعد تتنط بين الورق والسكاشن والمش عارف إيه طول السنة ، أي حاجة بتشتغل والموضوع مش بيبقى مستاهل كل الدوشة دي ، وبرضه اسأل من سبقوك.  8- من الحاجات المهمة أنك تدور ع النت في المفاهيم اللي انت ما فهمتهاش من المحاضرة ، هتلاقي حاجات حلوة ، وهتفهم برضه.  9- سنة أولى التفوق فيها أسهل من السنوات اللي بعدها بكتييييييييييييييييييييييييييييييييييييييييييييييير كتييييييييييييييييييييييييييييييييير خاااااااااااااااااااااااالص ، ذاكر من الأول وما تزنقش نفسك ، هتلاقي نفسك بتذاكر منهج تافه ، وسخيف ، وبيخلص بسرعة ، ومستريح آخر السنة وجايب امتيازات. 10- الصحاب بتوع سنة أولى دول أهم صحاب ، لأنهم بيحددوا لك طريقك ، يا تكمل في المدرج ، يا تكمل في الكافيه ، لسه بأقول : الصحاب أهم حاجة في الكلية.  11- بالنسبة للكورسات :  المحاسبة : يقدر يخلص في 4 سنين كلية الـQAD ، وكورسات البرامج المحاسبية كلها sege , quick books , commercial excel ، ومش شرط تاخدهم في مكان غالي ، وشرحهم موجود ع النت برضه.  ويقدر يخلص كذلك شوية كورسات كمبيوتر وإنجليزي جنبهم ، زي ICDL , MOS وكده ،  بالإضافة للـSoft Skills. المهم تبقى حاطط خطة وتبدأ من سنة أولى.  الإدارة : مطلوب منه برضه ICDL , MOS ، والباقي بيتعمل له دبلومات في EAAC كويسة ، دبلومة تسويق ، HR ،  وكذلك الـSoft Skills. وموضوع الكورسات دا موضوع كبير أوي يعني ، بس المهم جدًا فيه أنك ما تاخدش حاجة أنت مش محتاجها خالص.  حتى لو قالوا لك دي أجمد حاجة في العالم.  12- بالنسبة للكورسات ، خلي جزء من تعلمك في مجال غير مجالات كلية التجارة ، دا حاجة مهمة ليك جدًا كطالب جامعي ، البرمجة والتصميم اختيار محترم ولذيذ وشغله الأونلاين كله متوفر. 13- لو في عمل تطوعي (حقيقي) و (مفيد) و (منضبط) مهم تشترك فيه في فترة الجامعة ، مافيش ما تشتركش وتعيش في السيكي ميكي بالملوخية. دا اللي في دماغي دلوقتي ، بالتوفيق.